
Az Európai Központi Bank kamatemelési ciklusának spillover hatásai az EUR/HUF árfolyamra és a 3 hónapos BUBOR-ra. Egy VAR megközelítés a Diebold-Yilmaz módszer segítségével

Kulcsszavak: BUBOR, gazdasági válság, EURIBOR, általánosított előrejelzési hiba varianciadekompozíció, átszivárgás, recesszió
Célunk, hogy megvizsgáljuk okoznak e volatilitás megugrásokat a magyar pénzügyi piacokon az EKB váratlan kamatdöntései. Feltételezzük, hogy a volatilitás megugrása főleg átszivárgási (spillover) hatásoknak köszönhető. A hatást a Diebold -Yilmaz által kidolgozott kapcsolatrendszerek és sokkterjedési hatások elemzésére szolgáló keretrendszerén keresztül vizsgáljuk. Egy 5 változós VAR modellre építjük a rendszert, és az előrejelzési hibavariancia-dekompozíció segítségével számszerűsítjük az EUR-HUF, 3 hónapos BUBOR, MAX index, EURIBOR és ESTR idősorok közötti sokkok átszivárgását. Ez lehetővé teszi az idősorok közötti kölcsönhatások irányának és mértékének meghatározását, valamint a rendszer egészére kiterjedő, illetve páros kapcsolatok szintjén történő elemzést. Az általánosított előrejelzési hibavariancia-dekompozíciót alkalmazva a módszer sorrendfüggetlen eredményeket ad, így különösen hasznos az idősorok dinamikus hálózati struktúráinak vizsgálatában, mind statikus, mind gördülő ablakos megközelítésben.
A 3 hónapos BUBOR-kamatláb, az euró/forint árfolyam és a MAX referencia hozam alapján három kiemelkedő volatilitási epizódot azonosítottunk a magyar pénzügyi piacokon: 2019 harmadik-negyedik negyedévét, a 2020-as COVID válság okozta recessziót, valamint az MNB 2022-es októberi kamatemelés döntését. Ezek a volatilitásnövekedések összefüggésbe hozhatók az EU piacain tapasztalható volatilitási csúcsokkal, amelyek bizonyos mértékben mérhető spillover hatást gyakoroltak a magyar bankközi kamatlábakra.
Az 5 változóra vonatkozó, 957 megfigyelést tartalmazó teljes minta alapján azt találtuk, hogy a volatilitási előrejelzési hiba varianciájának mindössze átlagosan 6,3%-a származik spilloverből. A magyar pénzügyi piacokon létrejött volatilitásnak a spillover komponense az 5 változós VAR modellünkbe nem volt jelentős.
Eredményeink alapján megállapítottuk, hogy az ECB váratlan kamatpolitikai döntéseinek csupán marginális hatása van a magyar pénzügyi mutatókra. A 300 napos gördülő minták ábráján megfigyeltük, hogy a BUBOR inkább nettó befogadója a spillovereknek, miközben a MAX valamint az EURIBOR nettó volatilitás kibocsátó.



